DEĊIŻJONI TAL-KUMMISSJONI
tal-21 ta’ Diċembru 2007
li temenda d-Deċiżjoni 2003/548/KE fir-rigward tat-tħassir ta’ tipi speċifiċi ta’ linji mikrija mis-Sett Minimu ta’ Linji Mikrija
(notifikata taħt id-dokument numru C(2007) 6635)
(Test b’relevanza għaż-ŻEE)
(2008/60/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-netwerks ta’ komunikazzjonijiet u servizzi elettroniċi (“Direttiva Kwadru”) (1), u b’mod partikolari l-Artikolu 17(1) tagħha,
Wara li kkunsidrat id-Direttiva 2002/22/KE tal-Parlament Ewropew u tal-Kunsill tas-7 ta’ Marzu 2002 dwar servizz universali u d-drittijiet ta’ l-utenti li jirrelataw ma’ netwerks u servizzi ta’ komunikazzjonijiet elettroniċi (Direttiva dwar “Servizz Universali”) (2), u b’mod partikolari l-Artikolu 18(3) tagħha,
Wara li kkonsultat il-Kumitat tal-Komunikazzjonijiet,
Billi:
(1)
Il-Kummissjoni adottat id-Deċiżjoni 2003/548/KE fl-24 ta’ Lulju 2003 dwar is-sett minimu ta’ linji mikrija b’karatteristiċi armonizzati u standards assoċjati msemmija fl-Artikolu 18 tad-Direttiva tas-“Servizz Universali” (3). Dan is-sett minimu inkluda żewġ tipi ta’ linji analogi mikrija u tliet tipi ta’ linji diġitali mikrija b’veloċitajiet li jaslu sa 2 048 Kbits/s.
(2)
Bil-migrazzjoni mifruxa lejn arkitetturi ġodda tan-netwerks, it-tipi analogi tal-linji mikrija m’għadhomx teknikament relevanti. It-talba għal-linji mikrija diġitali, li hija kull ma jmur għal konnessjonijiet ta’ veloċità għolja ta’ u ‘l fuq minn 2 048 Kbits/s, qed tintlaħaq mis-suq. Il-konsultazzjoni pubblika wriet appoġġ mifrux mill-Istati Membri, l-assoċjazzjonijiet ta’ l-industrija u l-partijiet interessati għat-tneħħija tal-ħames tipi ta’ linji mikrija mis-sett minimu kurrenti.
(3)
L-Artikolu 18(3) tad-Direttiva dwar is-Servizz Universali tipprovdi għall-Kummissjoni biex tħassar ċerti tipi ta’ linji mikrija mis-sett minimu.
(4)
Il-miżuri previsti f’din id-Deċiżjoni huma bi qbil ma’ l-opinjoni tal-Kumitat tal-Komunikazzjonijiet,
ADOTTAT DIN ID-DEĊIŻJONI:
Artikolu 1
Il-lista bit-titlu “Identifikazzjoni tas-sett minimu ta’ linji mikrija b’karatteristiċi armonizzati u standards assoċjati” hija b’hekk imħassra mill-Anness għad-Deċiżjoni 2003/548/KE.
Artikolu 2
Destinatarji
Din id-Deċiżjoni hija indirizzata lill-Istati Membri.
Magħmula fi Brussell, 21 ta’ Diċembru 2007.